钦定古今图书集成/明伦汇编/家范典/第112卷 > 《汉刘熙释名》 > 《处己篇》
## 钦定古今图书集成/明伦汇编/家范典/第112卷 > 《汉刘熙释名》 > 《处己篇》

亲戚故旧，人情厚密之时，不可尽以密私之事语之恐一旦失欢则前日所言皆他人所凭以为争讼之
资。至有失欢之时，不可尽以切实之语加之，恐忿气
既平之后，或与之通好结亲，则前言可愧。大抵忿怒
之际，最不可指其隐讳之事，而暴其父祖之恶。吾之
一时怒气所激，必欲指其切实而言之，不知彼之怨
恨深入骨髓。古人谓“伤人之言深于矛戟”是也。俗亦
谓“打人莫打膝，道人莫道实。”

亲戚故旧，因言语而失欢者。未必其言语之伤人，多
是颜色辞气暴厉，能激人之怒。且如谏人之短，语虽
切直，而能温颜下气，纵不见听，亦未必怒。若平常言
语无伤人处，而词色俱厉，纵不见怒，亦须怀疑。古人
谓“怒于室者色于市”，方其有怒，与他人言，必不卑逊。
他人不知所自，安得不怪？故盛怒之际，与人言话，尢
当自警。前辈有言：“诫酒后语，忌食时嗔。”忍难耐事顺
自强人。常能持此，最得便宜。